**Mohd Faizal Hussein** (lahir 31 Mei 1967) merupakan seorang pelakon lelaki Malaysia. Dikenali dengan hasil karyanya dalam filem dan televisyen, beliau menerima pelbagai anugerah dan pencalonan dalam kerjaya lakonannya termasuk Anugerah Bintang Popular Berita Harian, Anugerah Skrin dan Festival Filem Malaysia. *Harian Metro* menyenaraikan beliau sebagai salah seorang daripada 10 pelakon senior Malaysia paling laris sepanjang zaman pada tahun 2019.

Dilahirkan dan dibesarkan di daerah Gombak, dalam kawasan Lembah Kelang, Selangor, seluruh ahli keluarga beliau berkecimpung dalam bidang seni kreatif. Beliau ialah anak kepada pasangan pelakon veteran Hussein Abu Hassan dan isterinya, Mahyon Ismail dan sepupu kepada Rosyam Nor. Faizal memegang peranan kecil pada usia 5 tahun dalam filem *Darah Panglima* (1972) arahan S. Kadarisman, diikuti oleh *Penyamun Si Bongkok* (1973) arahan M. Amin. Filem-filem terkenal beliau termasuk *Gila-Gila Remaja* (1986), *Bayangan Maut* dan *Kanta Serigala* (1991), *XX Ray* (1992), *Leftenan Adnan* (2000), *Gerak Khas The Movie II* (2002), *Bunohan* (2012), *Longkai* (2013), *Manisnya Cinta Di Cappadoccia* (2014) dan *Dukun* (2018). Antara drama-drama lakonan Faizal ialah *Fitrah Khadijah* (1999), *Sembilu* (2004), *Senja Permai* (2009), *Lara Hati* (2012), *Jiwa* (2014), *Devoted* (2019), *i-Tanggang* (2021) dan *One Cent Thief* (2022). 

Kerjaya antarabangsanya bermula dengan membintangi filem Hong Kong, *Fighting Madam 2* (1988) dan filem Indonesia, *Misteri Harta Karun* (1989). Beliau turut membintangi sebuah siri drama British-Amerika, *Strike Back: Revolution* (2019). Melangkaui kerjaya lakonan, Faizal melancarkan autobiografi pertamanya, *Limelight* pada tahun 2012, yang mengisahkan tentang corat-coret dunia perfileman daripada perspektif beliau. Dengan kerjaya yang melangkaui selama lima dekad, Faizal telah diiktiraf sebagai antara pelakon yang paling disegani dalam industri hiburan Malaysia.

Kehidupan awal
--------------

Faizal dilahirkan pada Rabu, 21 Safar 1387, bersamaan dengan 31 Mei 1967 di Gombak, Selangor dan merupakan anak bongsu daripada tiga beradik dan anak lelaki tunggal dalam keluarganya. Ibu bapanya ialah pasangan pelakon veteran 60-an, Allahyarham Hussein Abu Hassan (1937–2007) dan Allahyarhamah Mahyon Ismail (1942–2011). Faizal mempunyai dua orang kakak, iaitu Dilla (lahir 1963) dan Fairuz (lahir 1965). Sepupunya ialah Rosyam Nor, juga bergiat aktif dalam bidang lakonan. Beliau berkelulusan Sijil Pelajaran Malaysia (SPM).

Kerjaya
-------

### 1972–1999: Pelakon kanak-kanak dan karya awal

Faizal, yang ketika itu berusia 5 tahun, memulakan kerjaya lakonan sebagai pelakon kanak-kanak dalam filem *Darah Panglima* (1972) arahan S. Kadarisman. Selepas itu, Faizal berlakon dalam beberapa filem sebagai bintang cilik, antaranya termasuk *Penyamun Si Bongkok* (1973) dan *Bunga Padi Berdaun Lalang* (1975). Akan tetapi, beliau mengambil keputusan untuk meninggalkan kerjaya lakonan bagi memberi tumpuan kepada pendidikannya di sekolah. Hanya pada tahun 1982, Faizal, yang ketika itu berusia 15 tahun, kembali beraksi di layar lebar dengan membintangi filem *Senja Merah* arahan bapanya, Hussein Abu Hassan dengan memegang watak sebagai Anuar. Ia menjadi filem pertama lakonan beliau sebagai pelakon sebaik sahaja meningkat alam kedewasaan.

Beliau sekali lagi bekerja di bawah arahan bapanya menerusi filem *Gila-Gila Remaja* (1986) dengan memegang watak sebagai seorang remaja nakal yang bernama Azroy, yang menjadi penanda aras dalam kerjaya Faizal dalam bidang lakonan. Jeehan dari *Berita Harian Singapura* beranggapan bahawa watak lakonan Faizal dalam filem ini "kacak orangnya". Pada tahun 1988, Faizal membuat penampilan antarabangsa sulungnya menerusi filem kerjasama Hong Kong-Malaysia, *Fighting Madam 2* arahan Teresa Woo lakonan Moon Lee, Elaine Lui dan Alex Fong. Beliau membintangi 3 filem serentak dalam tahun 1989, iaitu filem *Tuah* lakonan Jamal Abdillah dengan memegang dua watak, sebagai Sultan Anuar Alauddin Shah dan Hang Jebat; filem *Tak Kisahlah Beb* sebagai Bob dan sebuah filem Indonesia, *Misteri Harta Karun* dengan melakonkan watak Ganda.

Dua tahun kemudian, iaitu pada tahun 1991, Faizal melakonkan watak pembantu dalam filem *Bayangan Maut* arahan Yusof Haslam dengan memegang watak sebagai Eddie, teman lelaki kepada penyanyi rock, Ella yang dilakonkan oleh Ella sendiri. Selepas filem itu, beliau kembali berlakon di bawah arahan bapanya, Hussein Abu Hassan dalam filem aksi thriler, *Kanta Serigala*. Dalam filem yang dibintangi oleh Didie Alias dan Rosyam Nor serta barisan pelakon lain. Beliau memegang watak sebagai Zarul, seorang penderita masalah tekanan mental yang berazam untuk menuntut bela keatas kematian satu-satunya adik perempuan kesayangannya, Shakira yang dilakonkan oleh Melissa Saila. Faizal sifatkan watak lakonannya itu "benar-benar mencabar". Seawal Januari 1992, beliau menubuhkan syarikat perfileman sendiri, Reverse Angle Productions atau ringkasnya, RAP. Namun operasi syarikatnya itu ditutup tidak lama selepas ditubuhkan kerana beliau mahu memberi tumpuan sepenuhnya kepada bidang lakonan. Beliau kemudian membintangi filem cereka sains, *XX Ray* (1992) arahan Aziz M. Osman dengan memegang watak sebagai Annuar, rakan karib Amir lakonan Aziz. Ia menjadi satu-satunya filem lakonan beliau dalam tahun 1992.

Kerjasama antara Faizal dan Aziz diteruskan menerusi filem *Fantasi* (1993) yang pada asalnya bertajuk *Fantasia*. Dalam filem ini, beliau dan Kuza memegang watak suami isteri, Teruna dan Dara. Penampilan pertamanya di layar kaca ialah pada tahun 1994 menerusi drama *Hati Waja* yang disiarkan di TV1 dengan memegang watak sebagai Sharif. Faizal pada mulanya dipertimbangkan untuk kembali beraksi sebagai Annuar dalam filem *XX Ray II* (1995) sebelum penggambaran dijalankan. Namun beliau digugurkan dan digantikan oleh Bonni Sta. Maria yang memegang watak Johan.

Beliau berlakon dalam dua filem pada tahun 1996, iaitu *Siapa Dia?* lakonan bersama Nina Juren dengan memegang watak sebagai Saiful, diikuti oleh *Litar Kasih* lakonan bersama Azhar Sulaiman dan Linda Rafar dengan memegang watak sebagai Herman. Menerusi *Litar Kasih*, beliau berjaya memperoleh royalti menerusi filem lakonannya itu. Tawaran berlakon telefilem turut diperolehi Faizal dengan membintangi beberapa telefilem antara 1996 dan 1997, antaranya ialah *Putih Gaun Pengantin* dan *Maaf Kami Tak Sengaja* yang kedua-duanya disiarkan di TV3. Pada tahun 1999, beliau berlakon dalam drama *Fitrah Khadijah* untuk siaran di TV1. Beliau juga menggalas tanggungjawabnya sebagai pengacara rancangan permainan *Kosa Kata* yang disiarkan di TV1. Faizal membuat penampilan pentas pertamanya menerusi pementasan teater *Opera Ayu Cendana* arahan Fauziah Nawi pada Oktober.

### 2000–2013: Kejayaan kritis

Selepas hampir 3 tahun tidak muncul dalam sebarang filem, beliau kembali bekerjasama dengan Aziz M. Osman menerusi filem *Leftenan Adnan* (2000) dengan memegang watak sebagai Prebet Ayob. Sebagai persediaan untuk membawakan wataknya, Faizal bersama-sama dengan dua pelakon lain, Rusdi Ramli dan Azri Iskandar menjalani latihan di kem tentera selama sebulan sebelum penggambaran dijalankan. Persembahan beliau dalam filem ini melayakkannya dicalonkan bagi kategori Pelakon Lelaki Terbaik di Anugerah Skrin 2001, namun tewas kepada Afdlin Shauki yang memenangi kategori tersebut menerusi filem *Soal Hati*.

Setahun kemudian, Faizal bersama-sama dengan barisan pelakon lain seperti M. Rajoli, Lyana Sulaiman dan Suhaina Yahya membintangi drama *Madu Empat* (2001) yang disiarkan di Slot Citrawara TV3. Beliau mempunyai dua filem lakonannya yang ditayangkan pada tahun 2002. Beliau memegang watak sebagai seorang pelumba motosikal profesional yang bernama Pit dalam filem *KL Menjerit* arahan Bade Hj. Azmi. Kemudian, beliau memegang watak sebagai ketua sindiket dadah yang bernama Frankie dalam filem *Gerak Khas The Movie II* arahan Yusof Haslam.

Faizal muncul dalam dua filem pada tahun 2003. Beliau memegang watak sebagai Ijoy, seorang ketua samseng dan mat rempit dalam filem drama romantik *Janji Diana* lakonan Erra Fazira yang memegang watak tajuk. Seterusnya, beliau menjadi pelakon utama bersama Saiful Apek dan Zul Yahya dalam filem aksi komedi penyiasatan *MX3* arahan Yusof Kelana. Selain itu, beliau juga berlakon dalam drama *Sembilu*, adaptasi dari filem 1994 bertajuk sama yang dibintangi oleh Hetty Sarlene dan Zed Zaidi sebagai watak utama. Dalam drama ini, beliau memegang watak sebagai Azman, abang sulung kepada Zetty lakonan Hetty. Beliau kembali memegang wataknya dalam *Sembilu Kasih* (2006–2007).

Pada tahun 2005, Faizal muncul bersama dua filem terakhirnya sebelum berehat panjang dari kerjaya filem. Beliau bersama-sama dengan barisan pelakon ensembel termasuk Juliana Banos membintangi filem seram komedi *Pontianak Menjerit* dengan memegang watak sebagai Yassin, kemudian diikuti dengan filem *Gerak Khas The Movie III* dengan memegang watak sebagai Raymond, kembar kepada watak Frankie lakonannya dalam filem sebelumnya. Sepanjang tempoh tidak belakon dalam mana-mana filem, beliau banyak membintangi drama dan telefilem. Antara drama lakonannya sepanjang tempoh itu ialah *Fajar Kinaboi* dan *Abadi Sebuah Cinta* yang masing-masing disiarkan di TV1 dan TV3. Faizal turut membintangi beberapa telefilem antaranya ialah *Sebuah Ijtihad* dan *Kalam Cinta Rabiah*.

Pada tahun 2009, Faizal kembali beraksi di layar lebar dengan membuat penampilan khas dalam filem *Jalang*, diikuti dengan *2 Alam* (2010). Beliau memegang watak tajuk dalam filem *Abuya* arahan Imran Haji Ismail. Dikeluarkan pada 10 November 2011, ia mengisahkan tentang Abuya yang mengetuai satu kumpulan ajaran sesat. Pada tahun yang sama, beliau berlakon dalam drama *Pak Su Man* di TV AlHijrah, drama ini turut dibintangi oleh Ezany Nizariff, Yatt Hamzah, Fazren Rafi dan Ieka Zulkifli. Beliau juga berlakon dalam 3 filem yang mana kesemuanya menjalani penggambaran pada 16 November 2011 – *Taiko*, *Khon Malay* dan *1945*. Bagaimanapun, status terkini ketiga-tiga filem itu masih belum diketahui sehingga kini.

Faizal dalam salah satu adegan filem *Bunohan* (2012).
Pada tahun 2012, Faizal berlakon di samping Pekin Ibrahim dan Zahiril Adzim dalam filem arahan Dain Said, *Bunohan* di mana beliau memegang watak sebagai Ilham. Persembahan beliau dalam filem ini melayakkannya memenangi Pelakon Lelaki Terbaik di Festival Filem Malaysia ke-25 dan menerima pencalonan bagi kategori sama di Anugerah Skrin 2012. Darah seni beliau juga diperolehi dari kedua ibu bapanya yang juga merupakan seorang pelakon mendorong Faizal menerbitkan sebuah memoirnya yang bertajuk *Limelight* yang menceritakan perjalanan suka duka hidupnya sepanjang bergelar anak seni. Buku ini dikeluarkan pada Jun 2012 dan diterbitkan oleh Merpati Jingga. Pada tahun yang sama juga, Faizal juga berlakon dalam beberapa drama termasuk *Dalam Hati Ada Taman* dan *Lara Hati* serta telefilem *Diba Benci Abah* lakonan bersama Eyka Farhana.

Pada tahun 2013, Faizal kembali menjayakan watak sebagai Azroy dalam filem arahan V. Nagaraj, *Gila-Gila Remaja 2*, kesinambungan dari filem 1985, *Gila-Gila Remaja* arahan bapanya. Filem ini turut dibintangi oleh Hairul Azreen, Faralyna Idris, Taiyuddin Bakar, Fizz Fairuz dan Bella Dally. Beliau turut berlakon dalam dua lagi filem, iaitu *Longkai* arahan Hashim Rejab dengan memegang watak sebagai Bada, pemandu Longkai (trak tunda) berpengalaman. Ia turut dibintangi oleh Erra Fazira, Niezam Zaidi dan Wawa Zainal, diikuti oleh *Balada Pencinta* arahan Khir Rahman dengan memegang watak sebagai ketua samseng. Selain itu, beliau juga berlakon dalam *Metro Skuad* sebanyak dua episod: "Jerat Awang Hitam" sebagai Joe dan "Jalan Pintas" sebagai Rambo. Faizal turut berlakon dalam sejumlah telefilem dalam tahun 2013, antaranya ialah *Bungkusan Leman* dan *Karma Abah*.

### 2014–kini: Pengembangan kerjaya dan projek terkini

Faizal berlakon dalam dua filem pada tahun 2014. Beliau membuat penampilan khas dengan memegang watak sebagai Bomoh Urut dalam filem *Fobia Malam Pertama* arahan Murali Abdullah lakonan Azad Jasmin, Syafnida Shuhaimi dan pelakon Indonesia, mendiang Julia Perez. Kemudian, beliau muncul pula dalam filem *Manisnya Cinta Di Cappadoccia* arahan Bernard Chauly dengan memegang watak sebagai Bakhtiar. Beliau turut berlakon dalam dua telefilem untuk siaran di TV3, *Titian Keinsafan* dan *Nasi Air*.

Pada 17 Januari 2015, Faizal memegang watak utama bersama Sari Yanti dalam telefilem *Penjara Seorang Isteri* yang berkisarkan tentang perkahwinan Salmah dengan Zaid yang berlaku atas dasar suka sama suka dan perkahwinan mereka dikurniakan dua cahayamata. Dalam telefilem ini, yang berdasarkan dari satu kisah benar, Faizal menjayakan watak sebagai Zaid. Selain itu, beliau turut berlakon dalam beberapa telefilem lain termasuk *Detik*, *Aku Kaya Raya Ni* dan *Lorong Kecil Ke Syurga*. Tawaran berlakon filem tetap diperolehinya apabila beliau membintangi filem seram *Gudang Kubur* yang menggandingkannya bersama Nora Danish. Dikeluarkan pada 12 Januari 2015, ia mengisahkan tentang pasangan suami isteri yang mengalami pelbagai kejadian mistik selepas membeli sebuah gudang untuk perniagaan jubin mereka. Ia menjadi filem seram pertama Faizal dalam kerjaya lakonannya. Beliau berlakon bersama Remy Ishak dan Kamal Adli dalam drama *Jiwa* yang disiarkan di slot Aksi TV3 dari 5 Februari sehingga 20 Mei 2014. Kemudian, beliau memegang watak sebagai Zohri, seorang pemuda yang dibawa ke zaman silam selepas mencuri sebuah kapsul masa dalam filem cereka sains *Kapsul* yang menampilkan penampilan khas oleh bekas Perdana Menteri, Mahathir Mohamad. Filem ini ditayangkan pada 17 September 2015.

Bekerja di bawah arahan Pekin Ibrahim, Faizal menjayakan watak lakonannya sebagai Pit dalam filem *Mat Moto* yang ditayangkan pada 14 Januari 2016. Beliau meneruskan rentetan kerjasamanya bersama Pekin dalam filem aksi permotoran *KL Wangan* dengan memegang watak Yudi. Beliau mengakui watak Yudi merupakan "watak idaman" beliau ketika proses pra-penerbitan filem ini dijalankan. Ini merupakan kali ketiga beliau dan Pekin bekerjasama selepas *Bunohan* dan *Mat Moto*. Beliau membuat penampilan iklan pertamanya menerusi iklan terbitan Pelaburan MARA yang bertajuk *Ikhlas* yang turut menampilkan Umie Aida. Faizal turut membuat penampilan muzik video pertamanya menerusi muzik video lagu "Cinta Takkan Berakhir" nyanyian Anuar Zain dengan memegang watak sebagai Doktor Pakar Bedah. Selain itu, beliau juga menggalas tanggungjawabnya sebagai pengacara rancangan *Jejak Rezeki* terbitan Radio Televisyen Malaysia (RTM) untuk siaran di TV1 sebanyak 13 episod.

Pada tahun 2018, Faizal berlakon dalam filem *Dukun* arahan Dain Iskandar Said yang diilhamkan daripada kes Mona Fandey, filem ini ditayangkan pada 5 April 2018 selepas sedekad disekat dari tayangan. Dalam filem ini, beliau memegang watak sebagai Karim, seorang peguam yang nekad untuk mencari anaknya yang hilang. Ia dibintangi oleh Umie Aida yang memegang watak sebagai Diana Dahlan. Beliau kemudian berlakon dalam filem *Kalla: Hidup Atau Mati* dengan memegang watak sebagai Dr. Ezahar, seorang doktor dan suami kepada Serina lakonan Vanidah Imran. Beliau bersama-sama dengan barisan pelakon ensembel membintangi telefilem *The Hantus* arahan bersama Nabil Ahmad dan Helmi Yusof, di mana beliau memegang watak sebagai Pemandu Volkswagen Kuning.

Beliau memegang watak penting dalam siri televisyen British-Amerika, *Strike Back* yang menjalani penggambaran sepenuhnya di Malaysia. Beliau memegang watak sebagai seorang pengganas Indonesia yang merancang untuk mengebom sebuah pusat beli-belah. Faizal kemudian memegang watak sebagai Musa dalam siri drama cereka sains *Devoted* yang disiarkan di platform penstriman Viu. Ditanya mengenai penglibatan beliau dalam drama ini, Faizal berkata: "Siri web ini berbeza kerana ada sekumpulan pengarah yang terdiri daripada seorang ketua dan dibantu tiga sutradara lain. Jadi, percambahan idea mereka lebih pelbagai. Disebabkan itu saya nampak naskhah ini berbeza daripada yang lain,". Beliau kembali beraksi sebagai Anuar, rakan karib Amir dalam francais filem *XX Ray* karya Aziz M. Osman dengan membuat penampilan kameo pada adegan akhir dalam filem ketiga dalam francais itu yang ditayangkan pada 24 Januari 2019. Beliau kemudian membuat penampilan khas dalam filem *Geran* dengan memegang watak sebagai Haji Daud, seorang ketua sindiket ceti haram. 

Faizal bersama-sama dengan Nabila Huda memegang watak utama dalam filem seram thriler *M4M4* arahan Eyra Rahman. Filem ini turut dibintangi oleh pelakon baru, Bella Dowanna. Penggambaran dijalankan pada Disember 2018 dan filem ini ditayangkan pada 6 Februari 2020. Setahun kemudian, beliau berlakon bersama-sama dengan sepupunya, Rosyam Nor dalam filem *Proksi* (2021) dengan memegang watak sebagai Mr. Roy, seorang penyiasat. Filem ini turut dibintangi oleh Bront Palarae, Remy Ishak dan Sangeeta Krishnasamy.

Menerusi siri drama Astro Originals, *i-Tanggang* yang disiarkan di Astro Citra, Faizal memegang watak sebagai Rahmat, bapa kepada Khalil Rayyan lakonan Danish Hazriq dan bekas suami kepada Erma lakonan Sherie Merlis. Beliau juga muncul sebagai pelakon undangan dalam drama *Oh My Hantaran* dengan memegang watak sebagai Bujas. Beliau kemudian melakonkan watak sebagai Shah Karim, seorang ahli perniagaan yang dibelenggu hutang dan bapa kepada Iman Shah (Syafiq Kyle), dalam satu lagi drama Astro Originals *One Cent Thief* yang disiarkan di Astro Ria. Faizal juga membuat penampilan khas dalam filem *Remp-It 2* dengan kembali melakonkan watak Pit, dalam dua filem lakonannya sebelum ini, *KL Menjerit* dan *Mat Moto*. Tidak lama selepas itu, beliau membintangi filem aksi komedi *Daddyku Gangster* arahan Ismail Bob Hasim bersama barisan pelakon lain termasuk Zul Huzaimy, Reen Rahim, Adeline Tsen, Vanidah Imran dan Azhan Rani.

Beliau kembali bekerja di bawah arahan Dain Said menerusi filem seram *Harum Malam* yang mana beliau memegang watak sebagai Kiai Hassan. Kemudian, beliau menjadi pelakon utama bersama M. Nasir dalam filem *Imam* arahan Mior Hashim Manap, yang diadaptasi dari novel karya Sasterawan Negara, Abdullah Hussain. Dalam filem ini, Faizal memegang watak sebagai Haji Syamsuri, sepupu kepada Haji Mihad (M. Nasir) dan merupakan pengerusi lembaga pemegang amanah Masjid Haji Salih. Bagi menjayakan wataknya, Faizal bertutur dalam bahasa Arab dan mengikuti beberapa siri kelas bahasa Arab sebelum dan semasa penggambaran dijalankan. Katanya: "Ada beberapa babak dalam filem *Imam* memerlukan saya bertutur dalam bahasa Arab. Disebabkan itu, saya perlu belajar dan mengikuti beberapa kelas".

Dari 30 November 2023 sehingga 4 Januari 2024, Faizal memegang watak sebagai Omar Yusuf, seorang pelukis siri webtoon dan bapa kepada Izara (Daiyan Trisha) dalam *W: Two Worlds*. Drama web yang disiarkan di platform penstriman Viu ini, diadaptasi dari drama Korea Selatan 2016 bertajuk sama. Untuk drama ini, beliau melakukan sendiri adegan aksi ngeri sendiri tanpa bantuan tenaga terlatih. Kemudian, beliau memegang watak sebagai Tok Ayah dalam telefilem *Mati Hidup Balik* arahan Syawal Azrai Mokhtar lakonan bersama Fiza Thomas, Saharol Nizam dan Usop Wilcha. Telefilem terbitan Zeel Production itu ditayangkan para 19 Januari 2024 di Astro Ria. Faizal menjadi salah seorang pelakon utama drama *Menanti Senja* yang disiarkan di slot Samarinda TV3 dengan memegang watak sebagai Kamal, bapa kepada Sarah Adina lakonan Trisha Ooi. Ia turut dibintangi oleh Johan As'ari, Kodi Rasheed dan pelakon kanak-kanak, Hawra Jamalullail.

Penerimaan dan gaya lakonan
---------------------------

"Sejak dahulu lagi saya memang bersikap agak selektif terhadap projek yang saya terima dan itu sebenarnya strategi saya untuk terus kekal dalam industri. Pada saya, [...] seseorang pelakon itu tidak hanya boleh bersandarkan populariti untuk terus kekal tetapi perlu pasang strategi"
—Faizal mengenai strategi kekal relevan dalam bidang lakonan

Faizal Hussein telah dianggap sebagai salah seorang pelakon lelaki Malaysia terbaik dalam generasinya dan sering mendapat perhatian umum menerusi beberapa filem dan drama yang menampilkan beliau memegang watak protagonis dan antagonis. Telah membintangi lebih 60 filem dan ratusan drama dan telefilem sejak memulakan kerjaya lakonan pada 1972, wartawan hiburan *Harian Metro*, Georgie Joseph mendapati bahawa Faizal ialah "satu-satunya pelakon senior tempatan yang terus menduduki takhta artis paling mahal bakat seninya" dan menggelarnya sebagai "permata berharga dalam seni lakon layar". Ridzuan Abdul Rahman dari akhbar sama menulis, "Dikategorikan ramai pihak sebagai pelakon senior dan berusia. Namun jangan pandang lekeh atau main-main dengan Faizal Hussein". Faizal berkata beliau enggan beralah kepada tawaran yang diberikan kepadanya sekadar watak pembantu sahaja: "Saya tak kisah watak yang ditawarkan pun, masih ditawarkan watak hero mahupun antagonis. Pada saya, paling penting adalah mesej yang kita sampaikan pada cerita dilakonkan [...] Dari aspek itu, saya memang tekankan jadi keutamaan diri". Dennis Chua dari *New Straits Times* menggelar Faizal sebagai antara "salah seorang pelakon yang paling serba boleh negara, dan mengambil alih kedudukan bapanya dalam banyak cara".

Beliau juga mengakui mendapat lebih kepuasan melalui bidang lakonan dan menolak tawaran menduduki kerusi pengarah kerana merasakan ia bukan citarasanya. Ditanya mengenai penglibatannya dalam drama *over-the-top* (OTT), Faizal berkata kepada *Berita Harian*: "Keutamaan saya sekarang adalah platform OTT, walaupun belum dibayar pada tahap lumayan, saya amat berpuas hati dengan upah diterima. Malah, jika diberi pilihan antara filem dan OTT, saya pilih OTT. Jika ada tawaran selain daripada OTT, mungkin saya akan pertimbangkan". Wartawan hiburan *Utusan Malaysia*, Mohammad Al-Faizal Abdul Karim menulis, "Deretan trofi dan penghargaan yang diterima menjadikan dia salah seorang anak seni yang cukup berjaya. Namun dia sederhana, dalam apa jua aspek. Lantas itu menjadikan dia, unik". Beliau juga berpendapat bahawa "berurusan dengan Faizal adalah mudah. Rendah diri dan baik budi pekerti. Tiada kerenah yang tak disenangi. Itulah profesionalisme seorang bintang yang wajar diteladani". Menulis untuk *Kosmo!*, Sairul Zamri Misrani berpendapat bahawa Faizal "dilihat masih kekal relevan serta ditagih pesona bakatnya sehingga ke hari ini". Nazrin Zulkafli dari *mStar Online* menulis, "Kehebatan seorang Faizal Hussein memang tidak dapat disangkal menerusi persembahan lakonan dalam drama mahupun filem walaupun usianya sudah mencecah 57 tahun". Farali Khan yang pernah berlakon bersama Faizal dalam filem *Kalla: Hidup Atau Mati* mencontohi disiplin dan cara kerjanya bidang lakonan yang disifatkannya sebagai "luar biasa" dan berkata: "Tidak hairan disebabkan sikap merendah diri, menjaga disiplin, sentiasa tenang dan sedia berkongsi pengalaman membuatkan dia dihormati".

Kehidupan peribadi
------------------

Beliau berkahwin dengan Suhaila Sulaiman yang juga merupakan seorang bekas pelakon pada 3 Julai 2004 di Masjid Arrahman, Taman Dahlia, Johor Bahru, Johor. Pasangan ini mula berkenalan ketika sama-sama menjayakan pementasan teater *Ayu Cendana* pada tahun 1999. Mereka dikurniakan dua anak, Fazryn dan Fazrick.

Filemografi
-----------

Kunci|  | Menunjukkan filem/drama yang belum dikeluarkan |

### Filem

| Tahun | Tajuk | Watak | Catatan |
| --- | --- | --- | --- |
| 1972 | *Darah Panglima* |  | Filem pertama, pelakon tambahan |
| *Dang Lenggang* |  |  |
| 1973 | *Kelana* |  |  |
| *Penyamun Si Bongkok* | Ladim/Putih (kecil) |  |
| 1975 | *Bunga Padi Berdaun Lalang* |  |  |
| 1982 | *Senja Merah* | Anuar (kecil) |  |
| 1985 | *Bujang Selamat* | Bujang |  |
| 1986 | *Gila-Gila Remaja* | Azroy @ Roy |  |
| *Mati Hidup Semula* |  |  |
| *Gila-Gila Si Pikoy* |  |  |
| 1988 | *Fighting Madam 2* |  | Filem Hong Kong |
| 1989 | *Tuah* | Sultan Anuar Alauddin Shah/Hang Jebat |  |
| *Tak Kisahlah Beb* | Borhan @ Bob |  |
| *Misteri Harta Karun* | Ganda | Filem Indonesia |
| 1991 | *Kanta Serigala* | Zarul |  |
| *Bayangan Maut* | Eddie |  |
| 1992 | *XX Ray* | Anuar |  |
| 1993 | *Fantasi* | Teruna/Rahmat |  |
| 1994 | *Sofia-Jo* | Joe |  |
| 1996 | *Litar Kasih* | Herman |  |
| *Siapa Dia?* | Saiful |  |
| 1997 | *Sate* | Kadir |  |
| 2000 | *Leftenan Adnan* | Prebet Ayob |  |
| 2001 | *Getaran* | Zamri |  |
| 2002 | *KL Menjerit* | Pit |  |
| *Gerak Khas The Movie II* | Frankie |  |
| 2003 | *Janji Diana* | Ijoy |  |
| *MX3* | Mamat |  |
| 2005 | *Pontianak Menjerit* | Yassin |  |
| *GK3 The Movie* | Raymond |  |
| 2009 | *Jalang* |  | Penampilan khas |
| 2010 | *2 Alam* |  |  |
| 2011 | *Abuya* | Abuya |  |
| *Datin Ghairah* | Suffian |  |
| 2012 | *Azura* | Bapa Azura | Pelakon undangan |
| *Bunohan* | Ilham |  |
| *Leftwings* |  | Penampilan khas |
| 2013 | *Gila-Gila Remaja 2* | Azroy @ Roy | Pelakon undangan |
| *Longkai* | Bada |  |
| *Balada Pencinta* | Gengster |  |
| 2014 | *Fobia Malam Pertama* | Bomoh Urut | Penampilan khas |
| *Manisnya Cinta Di Cappadoccia* | Bakhtiar |  |
| 2015 | *Gudang Kubur* | Anwar |  |
| *Kapsul* | Zohri Ibrahim |  |
| 2016 | *Mat Moto* | Pit | Penampilan khas |
| *Mrs K* | Tano | Filem Malaysia–Hong Kong |
| 2017 | *Tombiruo: Penunggu Rimba* | Pondolou |  |
| *KL Wangan* | Yudi |  |
| 2018 | *Dukun* | Karim |  |
| *Kalla: Hidup Atau Mati* | Dr. Ezahar |  |
| *7ujuh* | Inspektor Azmi |  |
| 2019 | *XX Ray III* | Anuar | Penampilan kameo |
| *Geran* | Haji Daud | Penampilan khas |
| *Pusaka* | Mansor |  |
| 2020 | *M4M4* | Inspektor Azahari |  |
| 2021 | *Proksi* | Mr. Roy |  |
| 2022 | *Rajawali* | Abang Long |  |
| *Remp-It 2* | Pit | Penampilan khas |
| *Daddyku Gangster* | Karim |  |
| 2023 | *Harum Malam* | Kiai Hassan |  |
| *Imam* | Haji Syamsuri |  |
| *Syaitan Munafik* | Nizam |  |
| 2024 | *Saadiah: Bekal Kasih Merdeka* |  | *Pos-produksi* |
| TBA | *Esok Yang Lebih Baik* |  | *Pos-produksi* |
| *Geran 2* | Haji Daud | Dalam perancangan |
|

### Drama

| Tahun | Tajuk | Watak | Saluran TV | Catatan |
| --- | --- | --- | --- | --- |
| 1994 | *Hati Waja* | Sharif | TV1 |  |
| *Runtuh* |  |  |  |
| 1999 | *Fitrah Khadijah* |  | TV1 |  |
| 2001 | *Madu Empat* | Alang | TV3 |  |
| 2004 | *Sembilu* | Azman | TV2 |  |
| 2006 | *Sembilu Kasih* | Azman | TV3 |  |
| 2008 | *Fajar Kinaboi* | Kamal | TV1 |  |
| *Abadi Sebuah Cinta* | Faizal | TV3 |  |
| 2009 | *Senja Permai* | Hairi | Astro Prima |  |
| 2009–2010 | *Cuci Cuci Services* |  | TV2 |  |
| 2011 | *Gerak Khas* (Musim 13) | Joe | Episod: "Buru" |
| *Seharum Kenanga* | Omar |  |
| *Pak Su Man* | Tarmizi | TV AlHijrah |  |
| 2012 | *Puaka Bunga Tanjung* | Andaman | TV9 |  |
| *Metro Skuad* (Musim 1) | Joe | TV2 | Episod: "Jerat Awang Hitam" |
| *Lara Hati* | Roslin | TV9 | Pelakon undangan |
| *Ameera* | Jai | TV3 |
| *Dalam Hati Ada Taman* | Tuan Zul | Astro Ria |  |
| 2013 | *Metro Skuad* (Musim 2) | Rambo | TV2 | Episod: "Jalan Pintas" |
| *Dahlia* | Fuad | Astro Mustika HD |  |
| 2014 | *Beret Hijau* (Musim 2) |  | TV1 |  |
| *Oh My English!* (Musim 3) | Homeless | Astro TVIQ | Episod: "Ramadan" |
| *Jiwa* | Alif Rizal | TV3 |  |
| *Azam Ramadan Su* | Luqman |  |
| 2015 | *Papa Chef* | Chef Zikri | TV1 |  |
| 2016 | *Cinta Macarons* | Jefri | TV2 |  |
| *Si Kolot Suamiku* | Tengku Ahmad Ehsan | Astro Ria |  |
| 2017 | *Cerita Dari Mastika* | Hamid | Astro Prima | Episod: "Kereta Rosak" |
| 2018 | *KOPI* | Gelandangan | Tonton | Episod: "Kopi Jantan Kaw" |
| 2019 | *Devoted* | Musa | Viu |  |
| *Strike Back: Revolution* | Hassan Ahmed | Cinemax | 2 episod |
| 2020 | *Dua Takdir Cinta* | Tuan Ismail | Astro Prima |  |
| *Jaman Tori* | Sultan Sulaiman | Awesome TV |  |
| 2021 | *Kisah Rumah Tangga* | Kalif | Astro Ria | Episod: "Azan Rumah Abah" |
| *i-Tanggang* | Rahmat | Astro Citra |  |
| *Dak Dan Ofis* |  | Awesome TV |  |
| *Oh My Hantaran* | Bujas | TV9 | Pelakon undangan |
| 2022 | *Epilog 3 Naga* | Azroy | Awesome TV |  |
| *One Cent Thief* | Shah Karim | Astro Ria |  |
| 2023 | *W: Two Worlds* | Omar Yusuf | Viu |  |
| 2024 | *Menanti Senja* | Kamal | TV3 |  |

### Telefilem

| Tahun | Tajuk | Watak | Saluran TV |
| --- | --- | --- | --- |
| 1986 | *Drama Minggu Ini: Putik Kasih* | Farid | TV1 |
| 1992 | *Cari-Cari Jodoh* | Zainal |
| *Identiti* |  | TV3 |
| 1993 | *Sebuah Pelayaran* |  | VCD |
| *Antara Dua Bayang* |  | TV3 |
| 1994 | *Hello* | Kekasih Haz |
| *Pengantin Popular* |  |
| 1995 | *Diari Hati Julia* |  |
| 1996 | *Prelude* |  |
| *Putih Gaun Pengantin* | Ridzuan |
| 1997 | *Wasiat Untuk Natili* |  |
| *Maaf Kami Tak Sengaja* |  |
| 1999 | *Impian Suraya* |  |  |
| 2003 | *Kordi & Konah* |  |  |
| 2007 | *Sebuah Ijtihad* | Ehsan Ali |  |
| *Lahad* |  | TV2 |
| 2008 | *Kalam Cinta Rabiah* | Zakuan | TV3 |
| 2009 | *Wira Malam Bisikan Naga* | Wira Legend | Astro Ria |
| 2010 | *Kasut Emas* | Otai | TV2 |
| 2011 | *Bertemu Kasih* | Syukri | TV1 |
| *Anak* | Amir | Astro Prima |
| *Maafkan Aku Papa* | Salim | TV2 |
| *Kenapa Aku Mencuri ?* | Pejal | Astro Prima |
| *Aku bin Abdullah* |  |
| *Kerana Aku Seorang Anak* | Hisham | TV9 |
| 2012 | *Aku Bukan Buaya* |  | ntv7 |
| *Kasihnya Qaseh* | Rizman | TV1 |
| *Puteri Pulau Tuba* |  | TV2 |
| *Diba Benci Abah* | Borhan | Astro Prima |
| *Ke Pintu Bahagia* | Azmin | TV3 |
| *Fatihah Untuk Abah* | Dollah |
| *Mati Hidup Semula* | Ayah Lan | Astro Oasis |
| 2013 | *Bungkusan Leman* | Sham | TV2 |
| *Delusi* | Dato' Hanif | TV9 |
| *Mencari Syifa* | Hakimi | TV AlHijrah |
| *Lukisan* | Deraman | Astro Mustika HD |
| *Qarina* | Azimal | TV3 |
| *Karma Abah* | Nasir |
| 2014 | *Titisan Keinsafan* | Azzul |
| *Nasi Air* | Pak Rahman |
| 2015 | *Penjara Seorang Isteri* | Zaid | Astro Oasis |
| *Pendua* | Izwan | TV2 |
| *Detik* | Rauzan | TV3 |
| *Aku Kaya Raya Ni* | Sudin | Astro Prima |
| *Lorong Kecil Ke Syurga* | Azmi | TV9 |
| *Jalan Singkat Ke Syurga* | Fadil | Astro Oasis |
| *Wan Embong* | Omar | TV3 |
| 2016 | *Che Pah Penari Hadrah Terakhir* | Che Pah | Astro First Eksklusif |
| *Dia Untukku* | Adam Mukriz | TV AlHijrah |
| *Ayah Mentuaku* | Tuan Haji Abu Zahar | TV9 |
| *Dari Asar Ke Isyak* | Syukri | TV2 |
| *Buku Cinta Abah* | Amar | TV3 |
| *Syawal Yang Hilang* | Pak Ayob | Unifi TV |
| *Munajat Suci* | Muiz | Astro Prima |
| *Liga Masjid* | Pak Tham | Astro Ria |
| 2017 | *Petanda* | Ramlan | TV9 |
| *Papa Sayang* | Yusuf | Unifi TV |
| *Cerita Seram Paya Hitam* | Hassan | Astro Ria |
| *Anak Kerak* | Hussein | Astro Citra |
| 2018 | *The Hantus* | Abang Volkswagen Kuning | Astro First Eksklusif |
| *Kelir* | Rahman | TV1 |
| *Qalbu* | Kamal | TV3 |
| 2019 | *Samad Tedung* | Samad |
| *Sesalan Terakhir* | Tarmizi |
| *Dah Mati Pun Cantik* | Dr. Malik | Astro Citra |
| 2020 | *Berdua* | Al | TV1 |
| *7 Langkah* |  | TV Okey |
| *Nurul Najwa* | Tuan Sulaiman | TV1 |
| *Takbir Dari Belantara* | Tobias |
| 2022 | *Orang Minyak Kampung Lenggong* | Amir | Astro Citra |
| *Aroma Cinta* | Orang Asing | TV1 |
| 2023 | *Demi Masa* | Musa | TV3 |
| 2024 | *Isteri Seorang Lelaki* |  | TV1 |
| *Mati Hidup Balik* | Tok Ayah | Astro Ria |

### Televisyen

| Tahun | Tajuk | Peranan | Saluran TV |
| --- | --- | --- | --- |
| 1990 | *Varia Aidilfitri* | Dirinya sendiri | TV1 |
| 2015 | *Gegar Vaganza (musim 2)* | Juri jemputan | Astro Ria |
| 2018 | *It's Alif* | Tetamu undangan | ntv7 |
| 2019 | *Malaysia Hari Ini: Retro Mania* | Artis undangan | TV3 |
|

### Iklan

| Tahun | Tajuk | Watak | Untuk | Gandingan |
| --- | --- | --- | --- | --- |
| 2017 | *Ikhlas* | Ayah | Pelaburan MARA | Umie Aida |
| 2019 | *Baju Cantik* |  | Jakel | Suhaila Sulaiman |
| 2021 | *Ayah & Ibu* | Along | Little Joe Perfume | Zul Huzaimy, Mior Hashim Manap |
| 2023 | *Manih-Manih Podeh* | Abah Ilham | Saji | Fimie Don |
| *Kapital Rahmah* | Rahman | Malaysia Madani | Mak Wan & Kamarulzaman Taib 'Chekem' |

Videografi
----------

### Muzik video

| Tahun | Tajuk lagu | Watak | Artis undangan | Catatan |
| --- | --- | --- | --- | --- |
| 2017 | "Cinta Takkan Berakhir" | Doktor Pakar Bedah | Anuar Zain | Penampilan khas |
|

Diskografi
----------

Single| Tahun | Tajuk Lagu | Penyanyi |
| --- | --- | --- |
| 2017 | "KL Wangan" | Altimet & Pekin Ibrahim |
|

Bibliografi
-----------

* Faizal Hussein (2012). *Limelight*. Merpati Jingga. ISBN 9789671118511

Anugerah dan pencalonan
-----------------------

| Tahun | Anugerah | Kategori | Keputusan |
| --- | --- | --- | --- |
| 1997 | *Anugerah Bintang Bintang Popular* |  | Menang |
| 2003 | *Anugerah Skrin* | Pembantu Lelaki Terbaik (Gerak Khas The Movie II") | Menang |
| 2012 | *Festival Filem Malaysia ke-25* | Pelakon Lelaki Terbaik (*Bunohan*) | Menang |
| 2018 | *Anugerah Bintang Popular Berita Harian 2017* | Pelakon Filem Lelaki Popular | Tercalon |
| *Anugerah Skrin 2018* | Pelakon Lelaki Terbaik Filem (Dukun) | Tercalon |
| 2019 | *Anugerah Skrin 2019* | Pelakon Lelaki Terbaik Drama (Samad Tedung) | Menang |
| 2020 | *Tellygeram Awards 2020* | Cameo Terbaik (XX-Ray 3) | Tercalon |
| Cameo Terbaik (Geran) | Menang |
|

Catatan
-------

1. ↑  Walaupun kampung halamannya ialah di Alor Gajah, Melaka, asal sebelah bapa dan juga Tanjung Karang, daerah Kuala Selangor di bahagian utara Selangor, asal sebelah ibu.

Rujukan
-------

1. ↑  Amerul Haswendy Ashari (23 Oktober 2018). Faizal Hussein nak jadi pengarah aksi *Harian Metro*. Dicapai pada 4 Februari 2019.
2. ↑  "Faizal bukan kejar glamour". Berita Harian. 4 Januari 1994. Dicapai pada 11 Februari 2021.
3. ↑  Norhayati Nordin (4 September 2016). "Saham Faizal masih tinggi". Harian Metro. Dicapai pada 27 Februari 2020.
4. ↑  Norhayati Nordin (10 Mei 2019). "Orang lama tetap laris". Harian Metro. Dicapai pada 18 Mei 2019.
5. ↑  Zul Husni Abdul Hamid (22 Mei 2001). "Faizal sedia jadi pengarah filem". Berita Harian. Dicapai pada 11 Februari 2021.
6. ↑  Hartati Hassan Basri (12 November 2002). "Ikut jejak bapa". Harian Metro. Dicapai pada 11 Februari 2021.
7. ↑  Roni Hidayat Riduan (8 September 2021). "Hampir Separuh Abad Dalam Dunia Seni, Faizal Hussein Hanya Mahu Bergelar Pelakon… Jaga Penampilan & Kualiti Lakonan Untuk Kekal Relevan". Kopiplanet. Dicapai pada 23 Februari 2022.
8. ↑  "Kemesraan di antara anak dan bapa..." Berita Minggu. 30 Januari 1994. Dicapai pada 11 Februari 2021.
9. ↑  Hanisah Selamat (11 Oktober 2018). "Faizal pegang amanat arwah orang tua". Berita Harian. Dicapai pada 3 Februari 2019.
10. ↑  Ahmad Saufi Mansor (11 Julai 2001). "Tiga anak Hussein sambung perjuangan". Harian Metro. Dicapai pada 11 Februari 2021.
11. ↑  Affan Rostam (17 Februari 2023). "'Sanggup bayar, saya terima'". Berita Harian. Dicapai pada 3 Februari 2024.
12. ↑  Budiey (5 November 2015). "Senja Merah Filem Pertama Lakonan Faizal Hussein". Sensasi Selebriti. Dicapai pada 3 Februari 2020.
13. ↑  Amerul Haswendy Ashari (22 Februari 2015). Faizal kekok watak romantis *Harian Metro*. Dicapai pada 1 Julai 2015.
14. ↑  Jeehan (8 Jun 1986). "Filem yang sesuai dicontohi pelajar". Berita Harian Singapura. m/s. 8. Dicapai pada 9 Februari 2019.
15. ↑  Rosila Ismail (5 Oktober 1991). "Faizal Hussein hero dalam pembikinan". Harian Metro. Dicapai pada 10 Februari 2021.
16. ↑  "Faizal mahu tebus kekecewaan ayah". Berita Harian Singapura. 13 Disember 1992. m/s. 8. Dicapai pada 10 Februari 2019.
17. ↑  Adam Salleh (15 Januari 1992). "Faizal pula tubuh RAP". Harian Metro. Dicapai pada 10 Februari 2021.
18. ↑  Seri Intan Othman (20 Disember 1992). "Faizal bosan pegang watak budak nakal". Berita Minggu. Dicapai pada 26 Oktober 2019.
19. ↑  Norfatimah Ahmad (13 Februari 1993). "Faizal enjoy di Fantasia". Harian Metro. Dicapai pada 10 Februari 2021.
20. ↑  Zubairi Zabidin (3 Februari 1994). "Erma, Faizal janji bantu promosi Fantasi". Berita Harian. Dicapai pada 11 Februari 2021.
21. ↑  Norenshah Sahari (25 Mac 1994). "Fantasi not so fantastic". The New Paper. m/s. 41. Dicapai pada 10 Februari 2019.
22. ↑  Ainul Zaharah (29 Disember 1993). "Love, drama and action in new slot". The Malay Mail. Dicapai pada 11 Februari 2021.
23. ↑  Roslen Fadzil (25 Mei 1994). "Terserah kepada Aziz". Harian Metro. Dicapai pada 18 Januari 2020.
24. ↑  Roslen Fadzil (23 Mei 1994). "XX Ray 2 gugur Faizal". Harian Metro. Dicapai pada 18 Januari 2020.
25. ↑  Hartati Hassan Basri (11 Julai 1996). "Faizal idam sasa". Harian Metro. Dicapai pada 11 Februari 2021.
26. ↑  "Siapa Dia ungkap kemelut remaja". Harian Metro. 13 Julai 1996. Dicapai pada 11 Februari 2021.
27. ↑  Haliza Ahmad (4 Disember 1995). "Faizal strikes one for actors". The Malay Mail. Dicapai pada 11 Februari 2021.
28. ↑  Hartati Hassan Basri (4 Disember 1995). "Faizal perjuang royalti pelakon". Harian Metro. Dicapai pada 11 Februari 2021.
29. ↑  Raja Nurfatimah Mawar Raja Mohamed (11 Jun 1999). "Faizal hos Kosa Kata". Harian Metro. Dicapai pada 11 Februari 2021.
30. ↑  Salbiah Ani (4 Oktober 1999). "Faizal cari kelainan melalui teater". Berita Harian. Dicapai pada 11 Februari 2021.
31. ↑  Sani Salleh (13 Oktober 1999). "Faizal sahut cabaran berteater". Harian Metro. Dicapai pada 11 Februari 2021.
32. ↑  Akmal Abdullah (23 Ogos 2000). "Lt. Adnan mampu suntik semangat patriotik". Berita Harian. Dicapai pada 23 Januari 2019.
33. ↑  Zubir Mohd Yunus (20 Januari 2002). "KL pasti menjerit!". Berita Minggu. Dicapai pada 4 Januari 2020.
34. ↑  "Artis-artis hebat penuhi Gerak Khas The Movie II". *Utusan Malaysia*. 26 Mei 2002. Diarkibkan daripada yang asal pada 10 November 2017. Dicapai pada 22 Disember 2011.
35. ↑  "Sembilan hari tayangan - Mampukah MX3 balik modal?". Utusan Malaysia. 3 November 2003. Dicapai pada 3 Februari 2018.
36. ↑  Review filem Abuya Rollo De Pelicula (10 November 2011). Dicapai pada 7 Februari 2013.
37. ↑  Raja Nurfatimah Mawar Mohamed (9 Januari 2011). Kisah Pak Su Man dalam AlHijrah *Berita Minggu*. Diperoleh pada 7 Februari 2011.
38. ↑  Elaine Ewe (17 November 2011). "Faizal Hussein to lead 3 films". Cinema Online. Dicapai pada 15 Februari 2020.
39. ↑  "Faizal, Zahiril bertinju tomoi". Berita Harian. 27 September 2010. Dicapai pada 22 Februari 2020.
40. ↑  Teoh El Sen (19 February 2013). "Bunohan, Songlap and 29 Februari competing for FFM25 titles". *Astro Awani*. Dicapai pada 10 June 2016.
41. ↑  Nur Aqidah Azizi (10 November 2012). "'Bunohan' Wins Best Film Award". *New Straits Times*. Diarkibkan daripada yang asal pada 14 November 2012.
42. ↑  "Faizal Hussein Mohon Maaf, Tidak Niat Menyindir Dalam Buku". mStar Online. 28 Jun 2012. Dicapai pada 4 Februari 2013.
43. ↑  Nurezzatul Aqmar Mustaza (23 Mac 2013). Gila-Gila Remaja 2 ala Bollywood *Sinar Harian*. Diperoleh pada 10 April 2018.
44. ↑  Nina Farzuin Mohd Sharom (12 Januari 2013). "Kisah penarik kereta satukan Faizal, Erra dan Niezam". Sinar Harian. Dicapai pada 2 April 2014.
45. ↑  Aqmar Mustaza (26 Oktober 2013). "Balada Pencinta, mengusik jiwa". Sinar Harian. Dicapai pada 11 Mei 2014.
46. ↑  Feride Hikmet Atak (23 Mac 2014). "Faizal Hussein Dianggap Sombong Tidak Bergaul Di Set Penggambaran". mStar Online. Dicapai pada 22 Februari 2021.
47. ↑  Erny Suzira (18 Februari 2015). "Faizal Hussein's first horror film". Cinema Online. Dicapai pada 15 Februari 2020.
48. ↑  Kemalia Othman (20 Januari 2014). "Faizal Hussein Tolak Watak 'Bapa Tua' Kerana Ingin Lama Jadi Hero". mStar Online. Dicapai pada 23 Februari 2019.
49. ↑  "Tun M Bintangi Filem Kapsul Di Samping Faizal Hussein". Rotikaya. 22 Julai 2015. Dicapai pada 22 Februari 2020.
50. ↑  Kemalia Othman (20 Ogos 2015). "Faizal Hussein Diminta Kunci Mulut Kerana Tun Mahathir". mStar Online. Dicapai pada 23 Februari 2019.
51. ↑  Ardini Sophia Sina (13 Disember 2015). "Mat Moto bukan cerita rempit". *Harian Metro*. Diarkibkan daripada yang asal pada 2018-06-18. Dicapai pada 13 Januari 2016.
52. ↑  "KL Wangan: Yudi watak idaman Faizal Hussein". *Youth Bernama*. 8 Disember 2017. Dicapai pada 22 Disember 2017.
53. ↑  Qarami Hashim (26 Disember 2017). "Mabuk? Faizal Hussein Sedia Dikecam". mStar Online. Dicapai pada 23 Februari 2018.
54. ↑  Zaidi Mohamad (19 April 2017). "Faizal Hussein jadi hos pada usia 50 tahun". Berita Harian. Dicapai pada 22 Februari 2022.
55. ↑  Budiey (9 September 2017). "Faizal Hussein Cabar Diri Jadi Hos Program JEJAK REZEKI". Sensasi Selebriti. Dicapai pada 22 Februari 2022.
56. ↑  "Faizal Hussein ceburi dunia pengacaraan". Media Permata. 9 September 2017. Dicapai pada 22 Februari 2022.
57. ↑  Shazryn Mohd Faizal (10 April 2018). "Luar biasa 'Dukun' kerana kehebatan pelakonnya". *mStar Online*. Dicapai pada 16 April 2018.
58. ↑  Angelin Yeoh (6 April 2018). "'Dukun': Not exactly a spellbinding affair". *Star2*. Diarkibkan daripada yang asal pada 2018-04-10. Dicapai pada 10 April 2018.
59. ↑  Nadia Azam (12 Jun 2018). "Kalla: Hidup Atau Mati enggan ketinggalan menyumbang". Malaysiakini. Dicapai pada 14 Oktober 2018.
60. ↑  Budiey (7 Oktober 2018). "Cabaran Sukar Faizal Hussein dalam Filem KALLA: HIDUP ATAU MATI". Sensasi Selebriti. Dicapai pada 22 Februari 2022.
61. ↑  Roni Hidayat Riduan (20 Jun 2018). "Faizal Hussein Akui Filem Kalla Paling Mencabar Buat Dirinya". Kopiplanet. Dicapai pada 23 Februari 2019.
62. ↑  Nadia Azam (14 Jun 2018). "Rindu Faizal terubat dengan The Hantus". Malaysiakini. Dicapai pada 24 November 2018.
63. ↑  Mohd Al Qayum Azizi (19 Jun 2018). "Pada usia 51 tahun, Faizal Hussein masih jadi rebutan". mStar Online. Dicapai pada 23 Februari 2019.
64. ↑  Aref Omar (20 Januari 2019). "#Showbiz: Faizal Hussein stars in US/UK action series *Strike Back*". New Straits Times. Dicapai pada 4 Februari 2019.
65. ↑  Juliana Johar (17 Disember 2018). "Faizal Hussein Tidak Memilih Produksi Asalkan Jalan Cerita Menarik". Kopiplanet. Dicapai pada 23 Februari 2019.
66. ↑  Syafil Syazwan Jefri (1 Februari 2019). "Faizal tegak keadilan". Harian Metro. Dicapai pada 28 Disember 2019.
67. ↑  Amirul Haswendy Ashari (7 Januari 2019). "Misi elak negara 'gelap'". Harian Metro. Dicapai pada 29 Mac 2019.
68. ↑  Faria Fuad (13 Disember 2018). "Gandingan mantap Nabila Huda dan Faizal Hussein dalam M4M4". *XTRA*. Dicapai pada 1 Jun 2019.
69. ↑  Asraf Adied (24 November 2021). ""Gabungan Legend Yang Ditunggu-Tunggu! Sepupu Bersama Sepupu" - Penonton Suka Gandingan Mantap Rosyam Nor & Faizal Hussein Dalam Proksi". Astro Gempak. Dicapai pada 4 Disember 2021.
70. ↑  Maliah Surip (2 September 2021). "I Tanggang, anak yang derhaka atau ibu yang durjana?". Astro Gempak. Dicapai pada 29 September 2021.
71. ↑  Nur Asyikin Mayudin (11 September 2021). "Usia cecah 54 tahun, Faizal Hussien akui sukar bersaing dengan hero muda - "Saya titik beratkan penampilan dan mutu lakonan"". mStar Online. Dicapai pada 23 Februari 2022.
72. ↑  Amil Abdullah Saiby (7 Oktober 2022). "One Cent Thief! Drama jenayah siber! Inspirasi daripada kisah Aman Shah? Tapi dinafikannya!". Kita Reporters. Dicapai pada 7 Oktober 2022.
73. ↑  Norhayati Nordin (11 Oktober 2022). "Anak jaga 'content' TikTok Faizal Hussein". Harian Metro. Dicapai pada 16 Februari 2023.
74. ↑  Najiy Jefri (5 Februari 2023). "'Harum Malam' merasuk pawagam". Harian Metro. Dicapai pada 16 Februari 2023.
75. 1 2 3  Georgie Joseph (15 Februari 2023). "Bawa mesej dalam cerita". Harian Metro. Dicapai pada 16 Februari 2023.
76. ↑  Affan Rostam (8 Februari 2023). "Faizal bertutur bahasa Arab dalam filem Imam". Berita Harian. Dicapai pada 16 Februari 2023.
77. ↑  Yasmin Zulraez (10 Julai 2023). "W: Two Worlds' Malay adaptation". The Sun Daily. Dicapai pada 1 Disember 2023.
78. ↑  Amin Hazlan (5 Julai 2023). ""Kalau Syamsul panggil pun abang tolak" - Faizal Hussein lebih suka berlakon drama OTT, bayaran berbaloi". mStar Online. Dicapai pada 23 Februari 2024.
79. 1 2  Ridzuan Abdul Rahman (3 Julai 2023). "Kudrat masih ada". Harian Metro. Dicapai pada 16 Februari 2024.
80. ↑  Amri Hassan (19 Januari 2024). "Seram Sejuk Faizal Hussein 'Jadi' Pengamal Ilmu Hitam - "Masa Kecil-Kecil Dulu Pernah Dengar Cerita..."". Astro Gempak. Dicapai pada 22 Februari 2024.
81. ↑  Najiy Jefri (10 November 2023). "Penuh emosi, air mata". Harian Metro. Dicapai pada 22 Februari 2024.
82. ↑  Mohd Al Qayum Azizi (28 Mac 2016). "Faizal Hussein Ada Strategi Tersendiri Kekal Populariti". mStar Online. Dicapai pada 23 Februari 2018.
83. ↑  Nadia Azam (13 Disember 2018). Faizal buktikan kehebatan pelakon Malaysia *Malaysiakini*. Dicapai pada 4 Februari 2019.
84. ↑  Dennis Chua (10 Februari 2017). "Revelling in every role". New Straits Times. Dicapai pada 22 Februari 2022.
85. ↑  Tahir Alhamzah (22 Mac 2018). "#Showbiz: Acting gives me satisfaction". New Straits Times. Dicapai pada 13 April 2018.
86. ↑  Serimah Mohd Sallehuddin (11 September 2021). "'Tak minat jadi pengarah' - Faizal". Berita Harian. Dicapai pada 22 Februari 2022.
87. ↑  Ain Norman (7 Jun 2023). "Projek OTT bayaran paling tinggi pernah diterima, Faizal Hussein rela tolak berlakon filem". mStar Online. Dicapai pada 23 Februari 2024.
88. ↑  Serimah Mohd Sallehuddin (5 Julai 2023). "Faizal Hussein jaga nilai eksklusif". Berita Harian. Dicapai pada 22 Februari 2024.
89. ↑  Mohammad Al Faizal Abdul Karim (14 November 2021). ""Saya jadi pelakon bukan untuk kaya…" – Faizal Hussein". Utusan Malaysia. Dicapai pada 22 Februari 2022.
90. ↑  Sairul Zamri Misrani (28 Jun 2022). "Umur 55, Faizal Hussein tetap 'remaja'". Kosmo!. Dicapai pada 22 Februari 2023.
91. ↑  Nazrin Zulkafli (7 Januari 2024). "Faizal Hussein tak pernah pergi gim, angkat dumbbell 150 kali sehari rahsia jaga kesihatan". mStar Online. Dicapai pada 22 Februari 2024.
92. ↑  Hanisah Selamat (19 Oktober 2018). "Farali contohi disiplin Faizal Hussein". Berita Harian. Dicapai pada 16 Februari 2019.
93. ↑  Mohamad Hussin (6 Julai 2004). "Spekulasi cinta Faizal berakhir". Berita Harian. Dicapai pada 9 Januari 2020.
94. ↑  Ramlah Zainal (25 Jun 2004). "Faizal tak sabar menanti". Harian Metro. Dicapai pada 22 Februari 2021.
95. ↑  Khairull Azleyana Ishak (20 Julai 2004). "Pak Hussein, Mahyon terima menantu". Berita Harian. Dicapai pada 22 Februari 2021.
96. ↑  Shakilawati Abdul Rahman (5 Jun 2005). "Faizal berdebar nanti orang baru". Metro Ahad. Dicapai pada 22 Februari 2021.
97. ↑  SS (18 Julai 2005). "FAIZAL JADI BAPA". Harian Metro. Dicapai pada 22 Februari 2021.
98. ↑  "Faizal Hussein ingin anak fokus pada pelajaran". Berita Harian Singapura. 14 Februari 2015. m/s. 15. Dicapai pada 10 Februari 2019.

Pautan luar
-----------

* Faizal Hussein di Pangkalan Data Filem Internet (IMDb)
* Faizal Hussein di Instagram

| * l
* b
* s
Pelakon Lelaki Terbaik (Festival Filem Malaysia) |
| --- |
| 1980-an | 
* Jins Shamsuddin (1980)
* Rahim Razali (1981)
* Ahmad Yatim (1982)
* Ahmad Mahmud (1983)
* Eman Manan (1984)
* Azmil Mustapha (1986)
* Mustaffa Noor (1987)
* A. R. Badul (1989)

 |
| 1990-an | 
* Ridzuan Hashim (1991)
* Eman Manan (1992)
* Nasir Bilal Khan (1994)
* Sidi Oraza (1995)
* Sidi Oraza (1997)
* Khalid Salleh (1999)

 |
| 2000-an | 
* Afdlin Shauki (2001)
* Rosyam Nor (2002)
* Eman Manan (2003)
* Zamarul Hisham (2005)
* Afdlin Shauki (2006)
* Rusdi Ramli (2007)
* Rosyam Nor (2008)
* Afdlin Shauki (2009)

 |
| 2010-an | 
* Bront Palarae (2010)
* Shaheizy Sam (2011)
* Faizal Hussein (2013)
* Rusdi Ramli (2014)
* Lee Sai Peng (2015)
* Pekin Ibrahim (2016)
* Nam Ron (2017)
* Rosdeen Suboh (2019)

 |
| 2020-an | 
* Zul Ariffin (2021)
* Adi Putra (2022)

 |


| Kawalan kewibawaan Sunting ini di Wikidata |
| --- |
| Umum | 
* VIAF
	+ 1
* WorldCat Identities
	+ 1

 |
| Perpustakaan negara | 
* Jerman

 |